Papersnake/gushiwen huggingface dataset:
折红梅·北泉寺梅数百株，红梅居多，软红次之。绛裙缟袂，所谓萼绿者仅二三株
王用宾（宋代）

正东风吹动，缃须脱绽，珠蕾皴裂。君休折。照溪万树，珊瑚影鲜于血。

碎红妖冶，却不似、孤山烟月。者般冷艳，纵自风流，与繁杏秾桃，又何分别。

冰魂玉骨。想萼绿仙人，格标清绝。毫未倚、纤情媚态，换取俗尘容悦。

霓裳绛玦，只合做、花神臣妾。冷香堆里，閒步沉吟，殊令人长忆，孝陵晴雪。
偕伯言过厂肆买书有作
邵懿辰（清代）

庄生贫如涸辙鳞，岂有群书供獭祭。翻新不肯袭糟魄，属书离辞何詄丽。

古者私家无竹帛，闾塾相传但经艺。后来著作日纷纷，枣木行将塞四裔。

传摹甚易得不难，翻使聪明受掩蔽。当年制字烦鬼哭，更欲烧书起秦帝。

就中古册不可无，一二菁英擢芜翳。连镳不厌百回看，洛阳市肆欢游诣。

先生庋架盈古香，十万骅骝简精锐。此皆下驷不足贪，识宝波斯偶留憩。

叨同雅好耽缃素，愧与市人生校计。得虞重费囊底羞，失每牵怀梦中呓。

先生一笑子归休，卧想陶陶结绳世。
上巳至玉津园赐宴
钱易（宋代）

祓禊标春巳，歌时庆鲁雩。
禁园宣密宴，玉馔赐天厨。
班序参三殿，衣冠盛两部。
云罍倾上席，宝马闹长衢。
帝泽恩何重，春风节已徂。
归来白虎殿，微咏共操觚。
咏竹·雪
张玉孃（元代）

冻雪霏霏随九阜，竹枝垂地翠旋锁。
玉龙战退飞鳞甲，青凤翻成白羽毛。
岁晚馀寒知劲节，梦回佳兴讶清剽。
隔云谁弄柯亭笛，落尽梅花风韵高。
正月十四日小园偶坐
舒岳祥（宋代）

天地元从雪后新，开帘闲坐看回春。
谢公梦觉池生草，杜老羹成涧有芹。
正是泰和嘉气象，好调寒暖养精神。
花前不著多忧客，百舌何妨报事频。
苇丛
翁洮（唐代）

得地自成丛，那因种植功。
有花皆吐雪，无韵不含风。
倒影翘沙鸟，幽根立水中。
萧萧寒雨夜，江汉思无穷。
柳梢青·灯花
张林（宋代）

白玉枝头，忽看蓓蕾，金粟珠垂。半颗安榴，一枝秾杏，五色蔷薇。半须羯鼓声催。银釭里、春工四时。却笑灯蛾，学他蝴蝶，照影频飞。
谢叶水心作先铭
赵汝谠（宋代）

隙驹日月驰，拱木霜露莘。孤生望苍旻，永念负慈地。

内德不越阃，先铭欲存世。以兹沥丹素，延首冀嘉惠。

大匠斡九京，篇成重覃思。发函已百拜，陈庙复三喟。

石之表故阡，脩麓出光气。耿如瞻其亲，端用贻尔类。

道归统会阔，躬探玄颐秘。云章开人文，天笔垂古制。

照照训典立，亹亹伦纪备。遂登秦汉前，上与骚雅俪。

碑板落东南，贝玉失瑰异。膏濡沦朽骨，黼藻被幽隧。

史职补王明，陋巷压高位。馀波扬懿则，惧忝弗克嗣。

士恢宇宙心，学竟圣贤事。整驾期远造，为基戒中坠。

岳峻尚可攀，海深安可计。勖哉奉格言，没齿无敢替。
晤孙芝房感赋
杨彝珍（清代）

五载风尘与君别，江湖日带疮痍色。一樽相对杂悲喜，不堪流泪说乡国。

忆昔逆旅并羸马，共有心期振沟瘠。一朝君起遇际会，出入光明傍日月。

独我窜身向江澨，频见蛟龙翻窟宅。可怜徒手莫援救，坐使原野成萧瑟。

只今不待秋井{土扇}，嵯峨白骨蔽城阙。纵有遗黎理荒秽，复苦高田作龟坼。

君也相视匪越秦，对此能无动凄恻。归朝好作监门图，应有春风洒中泽。
幽怀
陆游（宋代）

苫茅架竹亦吾庐，病起幽怀得小摅。
爱酒已捐身外事，闭门犹读死前书。
邻家人喜添新犊，小市奴归得早蔬。
但使身安岁中熟，敢辞老境落樵渔！
玉楼春（茶）
杨无咎（宋代）

酒阑未放宾朋散。自拣冰芽教旋碾。调膏初喜玉成泥，溅沫共惊银作线。

已知于我情非浅。不必宁宁书木宛面。满尝乞得夜无眠，要听枕边言语软。
宴张别驾新斋
孟浩然（唐代）

世业传圭组，江城佐股肱。高斋徵学问，虚薄滥先登。

讲论陪诸子，文章得旧朋。士元多赏激，衰病恨无能。
哭匊田诗老
舒岳祥（宋代）

本是攻文者，其如痴在诗。
人皆尊岛佛，我欲效宗师。
废圃宫新屋，寒花带短篱。
风流无此老，遗藁访佳儿。
如梦令 白丁香八月复花
宋荦（清代）

密蕊临风香细。艳雪几枝分缀。不复结春愁，占断小园秋霁。

庭际。庭际。妒杀一丛丹桂。
肺病
苏辙（宋代）

肺病比不作，屈信三十年。
今年胡为尔，呀然上冲咽。
寒冰未易温，死灰谁使然。
医言无庸怪，此理环无端。
少年少戕败，今日存精坚。
假年复除害，非人岂非天。
满庭芳·刺鸨母
佚名（元代）

狂乖柳青，贪食饿鬼，劫镘妖精。为几文口含钱做死的和人竞，动不动舍命忘生。向鸣珂巷里幽囚杀小卿，丽春园里迭配了双生，莺花寨里埋伏的硬。但旗开决赢，谁敢共俺娘争？
西云梅花盛开用元默西云韵
湛若水（明代）

梅花清太极，雪月与通灵。老树从心折，春风就手迎。

映溪流不竞，脱蒂了无声。惊起罗浮梦，凭轩见八溟。
五郊乐章。舒和
魏徵（唐代）

千里温风飘降羽，十枝炎景媵朱干。

陈觞荐俎歌三献，拊石摐金会七盘。
春夕僧寺书怀
苏章阿（清代）

十年书剑客天涯，富贵神仙两尽差。误我一官真作累，依人万里尚无家。

满帘烟月闻清梵，几曲疏琴怨落花。小院夜寒春寂寞，半龛镫火伴僧伽。
奉和裴令公新成绿野堂即书
刘禹锡（唐代）

蔼蔼鼎门外，澄澄洛水湾。堂皇临绿野，坐卧看青山。

位极却忘贵，功成欲爱闲。官名司管籥，心术去机关。

禁苑凌晨出，园花及露攀。池塘鱼拨剌，竹径鸟绵蛮。

志在安潇洒，尝经历险艰。高情方造适，众意望征还。

好客交珠履，华筵舞玉颜。无因随贺燕，翔集画梁间。
偶成四十字上呈彦章内翰叔问侍郎
程俱（宋代）

头童心亦尽，老矣不中书。赖有金闺彦，时来冰氏墟。

但令尊有酒，安问出无车。更得身强健，登临纵所如。
约吴远游与姜君弼吃蕈馒头
苏轼（宋代）

天下风流笋饼餤，人间济楚蕈馒头。
事须莫与谬汉吃，送与麻田吴远游。
次韵郎中弟见寄 其三
李弥逊（宋代）

凝云飞雪暗乡城，摇想鸰原老弟兄。解道因风吹柳絮，诗成吟咏许谁听。
吕梁洪遇风
李贤（原德）（明代）

客程过吕梁，大风折桅子。洪涛冲舟横，一命轻如纸。

牵攀泊崖下，相顾战而泚。人生百年间，出处不相似。

老樗卧空山，流槎行万里。劳逸何不同，分固当如此。

展席坐篷窗，须臾风亦止。
雨後快晴步至湖塘
陆游（宋代）

齿豁从教道字讹，负薪陌上且行歌。
古人亦自逢时少，吾辈何疑忤俗多。
山扫黛痕如尚湿，湖开镜面似新磨。
亦知大有抓髯处，无奈西流白日何！
渔歌子 渔父
赵友兰（清代）

蓼溆蘋洲不系船。渔家风月浩无边。倾浊酒，挟飞仙。

笛声吹破洞庭烟。
望海潮（次龙有章韵）
赵文（宋代）

云外梅阴，雨余苔晕，嫩寒初沁罗裳。书几凝尘，琴丝带润，小窗幽梦生凉。新水涨银塘。恨王孙去後，烟草茫茫。记得湖山胜处，相对拆封黄。

情笺思墨犹香。奈当时两鬓，都是吴霜。兔颖吟苦，鹴裘解尺，何意比□游梁。旧话不堪长。便倩薰风吹去，本地看风光。惟有青山，伴我耕钓老村壮。
龙川水际有石人擐甲雄峙称石将军诗以表之
张穆（明代）

宇宙既同立，身名俱不磷。军容先造物，威武若无人。

金锁清霜故，沉枪绿藓新。功成不受赏，海外有逋臣。
古意 其一
释契嵩（宋代）

风吹一点云，散漫为春雨。洒余松柏林，青葱枝可取。

持此岁寒操，手中空楚楚。幽谷无人来，日暮意谁与。
抵金陵
宗稷辰（清代）

钟山云气郁苍苍，两岸菰芦送雨凉。天限长江雄锁钥，城连广雨壮金汤。

凤凰飞去遗音远，燕子归来旧恨长。寂寞水西门外路，哀蝉凄绝老垂杨。
初识茶花
陈与义（宋代）

伊轧篮舆不受催，湖南秋色更佳哉。
青裙玉面初相识，九月茶花满路开。
水调歌头·一个江湖客
葛长庚（宋代）

一个江湖客，万里水云身。鸟啼春去，烟光树色正黄昏。洞口寒春漱石，岭外孤猿啸月，四顾寂无人。梦魂归碧落，泪眼看红尘。烟濛濛，风惨惨，暗消魂。南中诸友，而今何处问浮萍。青鸟不来松老，黄鹤何之石烂，叹世一伤神。回首南柯梦，静对北山云。
罗隐南王章甫小集斋中说旧事偶成三首
袁宏道（明代）

万瓦如鳞绣作堆，别山重见秃翁来。
晴川阁下南条水，一日同君荡几回。
家弟经季初度日予适还山酌酒为寿
欧大任（明代）

吾弟知非岁已添，藏真事事总能兼。太医脂习称中散，高士华陀本孝廉。

碧海为瀛通曲渚，青山如岱满前檐。归来寿汝梅花下，玉照茅家二老髯。
句
胡仔（宋代）

润资宿麦两歧秀，寒勒新花几信风。
太平州二首 其一
徐俯（宋代）

便风击鼓太平州，斜日落帆大信口。二年两见黄山塔，平生不饮姑孰酒。
答外兄王子常问修行之术
刘卞功（宋代）

非道亦非律，又非虚空禅。独守一亩宅，惟耕己心田。
夜和陈道士韵
仇远（元代）

闻道孤根暖已回，扶筇攜酒出山来。
数花羞涩西坡上，也当春风一度开。
送山芥与徐稚山
朱翌（宋代）

北风撼坤轴，飞雪封高崖。
万草坐冻死，不复存根荄。
蔚然苍山底，有此紫玉钗。
本无尘土侵，宁畏霜霰埋。
偶为樵牧知，遂与薇蕨偕。
坚瘦故耐久，苦森终怒俳。
未免一时出，肯事众口谐。
可以寄乐天，时供八半斋。
可以送庾郎，三九代食鲑。
朱门厌燖焰，嘉蔬日谁差。
飞觞失行次，可口相推排。
尔来走缸甖，遂费登山鞋。
文昌列宿光，骑省后人佳。
居官乃退步，养气能实骸。
一箸须子同，苦硬求吾侪。
雍熙享先农六首
佚名（隋代）

新耕展祀，明灵来格。
九有骏奔，百司庇职。
献奠肃肃，登降翼翼。
祈彼岂穰，福流万国。
别杨校书
王建（唐代）

从军秣马十三年，白发营中听早蝉。

故作老丞身不避，县名昭应管山泉。
题宸奎阁
沈辽（宋代）

至和天仙临御久，能通祖印空诸友。化成殿上召禅师，亲宣玉偈传金口。

鄮山山上建华阁，宸翰光芒灿星斗。江湖小臣稽首观，永为兹山传不朽。
唐多令 触事感怀
董纪（明代）

举眼便凄凉。寒鸦噪夕阳。二十年、多少兴亡。花榭柳台无片瓦，歌舞地、放牛羊。

往事莫思量。说来愁断肠。旧时人、都在他乡。但得酒杯长在手，终日醉何妨。
念衰
宋祁（宋代）

岁月不待人，驱我向衰境。
朱颜日辞貌，缟鬓飒垂领。
意昏若坐日，欢坠似羸井。
病多兹及慵，志怯遂依静。
问我何功德，乃玷鸡翘省。
始愿常谬悠，薄霄图振景。
栈车值塞路，蹇蹇莫吾骋。
君恩盖如天，分虎向东郢。
沈忧诚万绪，通宵付耿耿。
失旦安暇鸣，值露徒能警。
私计狭且偷，荣路浩方永。
惟馀昧死章，将露乞身请。
郊庙歌辞。仪坤庙乐章。迎神
佚名（唐代）

月灵降德，坤元授光。娥英比秀，任姒均芳。

瑶台荐祉，金屋延祥。迎神有乐，歆此嘉芗。
咸丰丁巳六月芦雨盦观荷至者十九人用古诗十九首韵得客从远方来
陶模（清代）

濯足弄涟漪，临流清且绮。水乡苦少山，一发青尔尔。

芦苇声萧萧，听雨合蒙被。入山何用深，巢许或不解。

坐中几诗老，一杯应惜此。
夜读花翁诗什有感漫成鄙句拜呈藉以求教痴目
杜范（宋代）

士有当世志，谁肯专诗名。
自古巧文字，与道关废兴。
倾座听君巧，雄辨穷粗精。
目中无全牛，肯綮技未经。
胡为趁风月，候虫相与鸣。
静夜诵佳什，泠然如梦醒。
瘦巧自腴泽，险句自稳平。
譬彼有源水，随流作幽清。
奇抱叹皓首，败屋挑寒灯。
天运岂其然，人力非所能。
我读渊明诗，悠悠千古情。
衔觞岂好饮，采菊非餐英。
何时共皋益，赓歌在虞庭。
题共乐亭
程师孟（宋代）

千门日照珍珠市，万心烟生碧玉城。
山海是为中国藏，梯航尤见外夷情。
颂古十六首
释明辩（宋代）

要得他家活计强，竿头须解倒拈枪。
这边打鼓那边拍，引得瞿昙笑一场。
何嘉会以侍儿归彭生小诗戏之
孙觌（宋代）

浮苍宛宛两眉长，泻碧汪汪一鉴光。山海相逢非浪语，小孤明日嫁彭郎。
留荆门蒙泉上三日无诗将去作二绝句谢之
项安世（宋代）

倚云上头寒碧下，三日团圆看似痴。
领略山灵无此客，与君何处更须诗。
赠毛仙翁
李程（唐代）

茫茫尘累愧腥膻，强把蜉蝣望列仙。闲指紫霄峰下路，

却归白鹿洞中天。吹箫凤去经何代，茹玉方传得几年。

他日更来人世看，又应东海变桑田。
诗偈 其一○八
庞蕴（唐代）

菩提般若名相假，涅槃真如亦是虚。欲得心神真解脱，一切名相本来无。

十方世界风尘净，州州县县绝艰虞。王道荡荡无偏党，举国众生同一如。

不动干戈安万姓，法王合掌髻中珠。
送南少府归寿春
韩翃（唐代）

人言寿春远，此去先秋到。孤客小翼舟，诸生高翅帽。

淮风生竹簟，楚雨移茶灶。若在八公山，题诗一相报。
点绛唇
张抡（宋代）

阳气初生，万花潜动根＿暖。暗藏芳艳。未许东君见。

恰似温温，铅鼎丹初转。功犹浅，九回烹炼，日月光华满。
寓淮阳驿二首
张耒（宋代）

一庭秋色高堂夜，半壁灯光短幌凉。
都是去年秋气味，谁知飘泊古淮阳。
古意
李新（宋代）

野人孤鹤姿，与云相伉俪。
百禽相和鸣，了不关鹤意。
彼美靓闺女，窥户欣客贵。
复有琴心挑，中夜驾车至。
词章烂星汉，市门甘涤器。
竟使谁病痟，野人却嘘欷。
奉敕于太常寺修正古乐诗
何妥（隋代）

大乐遗钟鼓，至乐贵忘情。俗久淳和变，年深礼孝生。

嶰谷调孤淳，仑山学凤鸣。浮云成舞曲，白雪作歌名。

闻诗六义辨，观漏八风平。肃穆皇威畅，沦涟河水清。

钧天动丝竹，括地响錞钲。尽美兼韶濩，盛德总咸英。

寥亮凫钟彻，飘扬翟羽轻。小臣属千载，时幸预簪缨。

行欣负苍璧，衢坛听九成。
和子瞻三游南山九首其四大秦寺
苏辙（宋代）

大秦遥可说，高虎见秦川。
草木埋深谷，牛羊散晚田。
山平堪种麦，僧鲁不求禅。
北望长安市，高城远似烟。
夕阳四首 其一
曹家达（清代）

嫩晴草色半曛黄，高杵斜飞渐渺茫。小立帘前惜光景，一双蝶影上东墙。
武担山寺
苏颋（唐代）

武檐独苍然，坟山下玉泉。鳖灵时共尽，龙女事同迁。
松柏衔哀处，幡花种福田。讵知留镜石，长与法轮圆。
送源中丞使新罗（一作姚合诗）
殷尧藩（唐代）

赤墀奉命使殊方，官重霜台紫绶光。玉节在船清海怪，

金函开绶抚夷王。云晴渐觉山川异，风便宁知道路长。

谁得似君将雨露，海东万里洒扶桑。
登白鹤峰谒东坡祠
谢元汴（明代）

何处孤丘不绝攀，声华寂寞两俱删。时宜可共朝云语，春梦无俱学士间。

历宋元明迹不腐，于韩文陆公其间。黄州赤壁儋州寺，双翮冥冥大小山。
湘灵鼓瑟辞
童轩（明代）

若有人兮江之中。竹萧萧兮水溶溶。鹧鸪啼兮欲雨，猿狖啸兮生风。

翩灵旗兮来下云，和作兮三终。望九疑兮烟濛濛。

声泠泠兮意何穷。渺翠华兮何许，独江上兮青峰。
甘棠楼
钱协（宋代）

楼曲开三面，山重合四围。溪冲朝霭出，帆并夕阳飞。

芳杜供春望，晴云渡袷衣。樊川犹未识，清兴莫忘归。
酬常之
许及之（宋代）

连朝晴霁有何营，静对脩篁照眼青。旌节花迎门外客，发扬荷傍水边亭。

双呼鸠语元无据，一个蝉声已可听。鹊鹊飞来还送喜，吉丁新句遣家丁。
赋金盘露、椒花雨
杨万里（宋代）

金盘夜贮云表露，椒花晓滴山间雨。
一涓不用鸭绿波，双清酿出鹅黄乳。
老妻知我憎官壶，还家小槽压真珠。
江西檐取来西湖，遣我醉倒不要扶。
更携数尊往淮上，要夸亲旧尝家酿。
秪堪独酌不堪分，老夫犹要入修门。
寄金山昙颖师呈永叔内翰
梅尧臣（宋代）

江中峨峨山，上有道人住。
风涛响殿阁，云雾生席履。
道人如不闻，道人如不顾。
谁能识此心，来往只鸥鹭。
京洛三十年，尘埃一相遇。
我与信都公，已落衣冠故。
平生守仁义，齿发忽衰暮。
世事不我拘，自有浩然趣。
未由逢故人，坐石语平素。
偈颂一百二十三首
释祖钦（宋代）

南薰入奏，殿阁生凉。
西来祖意，切忌商量。
向下文长。
寒夜移疾
陆游（宋代）

南山北山高嶙峋，朝雨暮雨断江津。
时人正作市朝梦，老子已江云水身。
希世强颜心自媿，闭门谢病客生嗔。
天公何日与一饱，短艇湘湖自采蓴？
蔡学士挽词 其三
徐积（宋代）

旧业儒编富，新装使橐空。洁身辞白日，随柩载清风。

义与人心在，名须江水穷。诸山同岘首，有子胜羊公。
赠杨蕴中
薛涛（唐代）

玉漏声长灯耿耿，东墙西墙时见影。

月明窗外子规啼，忍使孤魂愁夜永。
寄普门上人
刘长卿（唐代）

白云幽卧处，不向世人传。闻在千峰里，心知独夜禅。

辛勤羞薄禄，依止爱闲田。惆怅王孙草，青青又一年。
栖贤寺
王十朋（宋代）

瀑水声中夜不眠，星河影动半秋天。
谁云滟澦矍塘远，只在扬澜左蠡边。
狮子吼成方外法，石人参得定中禅。
住山五老知今古，借问曾栖几个贤。
雨後田间杂纪五首
杨万里（宋代）

正是山花最闹时，浓浓淡淡未离披。
映山红与昭亭紫，挽住行人赠一枝。
寄丁学士
释简长（宋代）

想极南溟外，江园草树秋。浮生如寄梦，几夕是离愁。

仙馆闲明月，星车背远流。祇应西掖吏，时复望沧洲。
句
吴芾（宋代）

半刺岂能淹骥足，一封行见下龙墀。
雨后园林即景
弘历（清代）

宿雨初收天似洗，閒庭独坐夏如秋。一声蝉噪林中度，两个鸥如水上浮。

地学蓬瀛尘自远，身依泉石兴偏幽。更怜绿野芃芃象，稍解祈年午夜忧。
与曾公路吕少冯饮曾会卷舟中
吴则礼（宋代）

百年久付一毫端，异县追随得自宽。
声入浦云歌扇丽，影浮江月酒樽寒。
黄花窈窕且经眼，白发萧条初映冠。
共倚樯竿竚归雁，西风嫋嫋露溥溥。
菩萨蛮 南音至，接所寄桂花，忽忽成梦
顾贞观（清代）

夜深丛桂飘香雪。有人私语凭肩立。莫倚玉兰杆。人间风露寒。

残妆犹在臂。小别千年矣。密约誓他生。此生无那情。
题竹赠蹇布政复任归湖广 其二
杨士奇（明代）

挺特平生冰檗操，自从宪府陟藩翰。临岐更赠琅玕玉，相对清风到岁寒。
从琏长老借书
洪刍（宋代）

折轴南来书五车，韦编贝叶映窗纱。老禅不用钻故纸，借与书生遮眼花。
揖山阁
文同（宋代）

一问此孤高，苍苍欲上摩。
有时临缥缈，尽日对嵯峨。
绝底秋阴重，危层晚照多。
无由从隐者，空自愧云萝。
锦钱馀笑 其十二
郑思肖（宋代）

不怕明日死，且喜今日活。拍响浪敲击，飞谑讯挑挞。

直送双眼去，天外破毫末。卢都横上唇，口门八寸阔。
忆远集句
于慎行（明代）

春草年年绿，烟波处处愁。所嗟人异雁，犹隔洞庭秋。
蹇侍郎挽词 其二
徐积（宋代）

一闭玄堂后，更分明与幽。虽辞白日去，不忘锦江游。

古桧苍颜在，孤云壮气收。文章如可访，遣使入西州。
碧筒
张子龙（宋代）

翠作浮洼玉作觞，连蜷浮动玉生香。
手中风露分炎国，窃里乾生入醉乡。
满座争夸赛鹦鹉，可人曾忆盖鸳鸯。
江长月白空痕在，一夜花神怨索郎。
漏泽院四绝句
陈造（宋代）

隽游分破北窗眠，笑撚吟髭看控弦。
久袖飞驰银管手，为渠途改角弓篇。
东归次瀛上
吴融（唐代）

煖烟轻淡草霏霏，一片晴山衬夕晖。水露浅沙无客泛，树连疏夕有莺飞。

自从身与沧浪别，长被春教寂寞归。回首青门不知处，向人杨柳莫依依。
开禧丙寅春二十六日黄子功袭少任赵仲白同会
陈宓（宋代）

有道襟怀鬓不华，笑谭物物总春花。
挥毫要使钟张避，出句应知屈宋衙。
今日相逢萍聚水，明朝各是客乘楂。
坐中韶濩铿锵作，亦许狂吟杂俚哇。
魏王分香
茅元仪（明代）

英雄心胆殊，不惜儿女态。
最笑啖名人，含情死后悔。
和徐梦发题超览亭
郑士懿（宋代）

几年江海客，复此预筵宾。
地胜山川别，天晴草树机关报。
高歌千佛骇，一笑万家春。
珍重梁间扁，时时为扫尘。
和答并州经略太尉相公元日见寄
宋庠（宋代）

边亭春色感离居，犹记衰龄本命馀。
樽味阻陪曹相国，带围空老沈尚书。
军中鼓吹千蹄马，物外风烟一壑鱼。
幹栋不材须适分，愿公容我作庄樗。
玉楼春
陈允平（宋代）

粉销香减红兰泪。总是文君初别意。春风织就闷情怀，夜月砌成愁况未。

迢迢归梦频东里。堪恨洛阳花渐已。斜阳日日自相思，三十六陂芳草地。
菩萨蛮·留别赞公，用宋芸子韵
陈步墀（清代）

秦城雁断风声恶。客中姜被连宵薄。此恸岂寻常。休教涕泪长。

平原人绣线。情重和愁惯。生佛万家怜。散饶青一天。
惜花
胡宿（宋代）

试步向栏干，奇花正好看。乾坤增著力，风雨莫无端。

彩笔题诗易，金刀下剪难。十分方吐半，犹喜夜来寒。
对卷
刘克庄（宋代）

妙在心通与理融，卓然有见是英雄。
大儒晚作韩考异，往哲曾非墨尚同。
折角争希郭有道，鬀眉求似狄梁公。
可怜老学孤无助，月落参横读未终。
偈二十七首 其二
释绍隆（宋代）

掩室摩竭，杜口毗耶。面壁九年，黄梅夜渡。点简将来，翻成计较。

殊不知日不待火而热，月不待风而凉。云龙，风从虎。

作无作，为无为。
过彭泽
曾巩（宋代）

渊明昔抱道，为贫仕兹邑。
幡然复谢去，肯受一官絷。
予观长者复，慷慨在遗集。
岂同孤蒙人，剪剪慕原隰。
遭时乃肥遯，兹理固可执。
独有田庐归，嗟我未能及。
登鹳雀楼
王之涣（唐代）

白日依山尽，黄河入海流。
欲穷千里目，更上一层楼。
过大庾关
邓林（宋代）

庾关南下是乡关，二十辞家六十还。行李萧条书剑在，乡音如十鬓毛斑。

倦来小憩松间石，兴到遥看马上山。香火祠前问丞相，几人未老得身闲。
忆旧游（落梅赋）
周密（宋代）

念芳钿委路，粉浪翻空，谁补春痕。伫立伤心事，记宫檐点鬓，候馆沾襟。东君护香情薄，不管径云深。叹金谷楼危避风台浅，消瘦飞琼。

梨云已成梦，谩蝶恨凄凉，人怨黄昏。捻残枝重嗅，似徐娘虽老，犹有风情。不禁许多芳思，青子渐成阴。怕酒醒歌阑，空庭夜月羌管清。
听安万善吹觱篥歌
李颀（唐代）

南山截竹为觱篥，此乐本自龟兹出。
流传汉地曲转奇，凉州胡人为我吹。
傍邻闻者多叹息，远客思乡皆泪垂。
世人解听不解赏，长飙风中自来往。
枯桑老柏寒飕飗，九雏鸣凤乱啾啾。
龙吟虎啸一时发，万籁百泉相与秋。
忽然更作渔阳掺，黄云萧条白日暗。
变调如闻杨柳春，上林繁花照眼新。
岁夜高堂列明烛，美酒一杯声一曲。
惜黄花慢·菊
吴文英（宋代）

粉靥金裳。映绣屏认得，旧日萧娘。翠微高处，故人帽底，一年最好，偏是重阳。避春祗怕春不远，望幽径、偷理秋妆。殢醉乡。寸心似翦，飘荡愁觞。
潮腮笑入清霜。斗万花样巧，深染蜂黄。露痕千点，自怜旧色，寒泉半掬，百感幽香。雁声不到东篱畔，满城但、风雨凄凉。最断肠。夜深怨蝶飞狂。
再到钱塘呈会宗伯益
陈师道（宋代）

负笈重来感旧游，流年衰鬓两经秋。
湖山依旧浑相识，风月愁人不自由。
尚有故交重冷榻，可堪归梦到沧洲。
谁怜壮志空凋落，百链金为绕指柔。
送王巩兼简都尉王诜
苏辙（宋代）

可怜杜老贫无食，杖藜晓入春泥湿。
诸家厌客频恼人，往往闭门不得入。
我今贫与此老同，交游冷落谁相容。
幸君在此足游衍，终日骑马西复东。
送君仍令君置酒，如此贫交世安有。
君归速语王武子，因君回船置十斗。
题龙湖 其五
陈元光（唐代）

只骑登南服，五龙开洞门。未有登临者，天留好使君。

湖心涵万象，湖口合千春。久玩天机动，昭回汉表文。

迢遥天侣上，磊落野人群。促命茅君起，雄挥记五巡。
次韵康庆之秋雨喜凉书怀五首
方回（元代）

游子悲天涯，志士栖山阿。
少游一款段，何必減伏波。
矍铄岂不伟，末路终蹉跎。
催科拙下考，当如阳城何。
诗偈 其二十九
庞蕴（唐代）

先须持五戒，方始得人身。有财将布施，身即不穷贫。

若行十善业，闻道得天人。天人生灭福，来去如车轮。

有为接梵世，不及一毫真。更欲谈玄妙，虑恐法王瞋。
杜公井
许广渊（宋代）

几处城中井，标名孰与伦。异非深百尺，功在活千人。

大旱流皆涸，甘泉惠受均。无情知水石，诚发应如神。
七月闺情
袁晖（唐代）

七月坐凉宵，金波满丽谯。
容华芳意改，枕席怨情饶。
锦字沾愁泪，罗裙缓细腰。
不如银汉女，岁岁鹊成桥。
赵果州致羊酒走笔戏酬
王十朋（宋代）

十日庐山游，蔬肠作雷鸣。对食有长铗，论文无曲生。

清净似斋有，迟留欲修行。翩翩佳公子，怜我厌藜羹。

鱼酒致远意，诗篇慰西征。姜新微带糟，鲊美香流罂。

今宵羊踏园，魂梦定须惊。回首白莲社，姑作陶渊明。
游云龙张氏山居
贺铸（宋代）

昔闻张逸民，卜筑云龙山。
东望结遐想，喜得彭城官。
一语定襟结，宛如平生欢。
招携属休沐，投此萝薜间。
女仆候门巷，青袿双翠鬟。
苏斋轩户明，饼火焚椒兰。
宝墨鬼神护，清诗冰玉寒。
森然拱檐溜，架石排琅玕。
东趋放鹤亭，磴道披茅菅。
指顾百村落，炊烟林莽间。
日脚洒平陆，两山如断环。
凄风振晚叶，坐怯衣裘单。
引领紫霄极，飘颻如可干。
缅怀眉山公，五马来游盘。
酣兴走颠笔，苍崖即鑱刊。
午年仲冬月，雪野云弥漫。
扫石坐舒啸，惠泉烹凤团。
当时诧盛集，千古陋逵安。
俛仰迹遂陈，斯人久泥蟠。
我来後千日，逸躅何由攀。
遇胜不能赋，俯寻尘路还。
山英移未勒，时款白云关。
木兰花慢 以上振绮堂刻本赵待制遗稿。朱本
赵雍（元代）

恨匆匆赋别，回首望，一长嗟。记执手临流，迟迟去马，浩浩平沙。此际黯然肠断，柰一痕、明月两天涯。南去孤舟渐远，今宵宿向谁家。别来旬日未曾过，如隔几年华。纵极目层崖，故人何处，泪落兼葭。聚散古今难必，且乘风、高咏木兰花。但愿朱颜长好，不愁水远山遐。
出西郭行田间至南涧听泉敬步家大人原韵
金和（清代）

冈岭如环不可束，登高欲穷千里目。谢公喜搜山水区，柳侯爱记蛮荒俗。

林花艳舒鹤顶红，潭水澄逾鸭头绿。逸兴犹看行负瓢，天籁不劳歌按筑。

怪石突兀当关蹲，老树连蜷卧涧曲。趋庭诗学杜甫吟，志隐篇效苏过续。

悠然归咏舞雩风，何时更濯沧浪足。
和抱瓮冯提学二首
何梦桂（宋代）

山人日卧岭云长，扣户诗书枉纪纲。
多病半生双白鬓，相思一日九回肠。
人情取舍成刍狗，世事兴亡化石羊。
明日相逢且拚醉，转头三万六千场。
金陵杂兴二百首
苏泂（宋代）

花底翩翻燕子风，杏园何止万株红。
亭轩包裹浑如锦，见说风流似禁中。
次韵黄大临秀才见寄
苏辙（宋代）

故人聚散霜前叶，往事眇茫风际烟。
游宦一生非有已，隐居万事不由天。
崎岖槛阱方谋食，啸傲山林肯计年。
赖已将心问卢老，相逢他日笑风颠。
春梦
吴稼竳（明代）

群书一束枕山楹，残雪融檐作雨声。
春梦不随春水慢，片时还到阖闾城。
送宋万中致事南归
杨士奇（明代）

白首遂辞荣，承恩出凤城。故交推我老，远道念君行。

酒对黄花酌，帆随白雁征。临岐记同学，惆怅不胜情。
奉和九月九日登慈恩寺浮图应制
孙佺（唐代）

应节萸房满，初寒菊圃新。龙旗焕辰极，凤驾俨香闉。

莲井偏宜夏，梅梁更若春。一忻陪雁塔，还似得天身。
次韵陈慈明五绝句 其一
史弥宁（宋代）

几年枉挂右丞图，未办家山瓜芋区。骑马红尘归计晚，逢人嗫嗫话江湖。
古云法师赞
释广闻（宋代）

获旋陀罗尼，机轮转处风雷疾。入萨婆若海，舌头不动云涛翻。

肆虚空讲，尽实头禅。以栗棘蓬，裹金刚圈。陶冶有学之学，而披剥万象。

发挥不传之传，而朝宗百川。是为北峰真子，无愧竹庵嫡孙。

后二千年，是真精进。所谓灵山未散之旨，至今一会俨然。
登栖霞绝顶
梁崇廷（明代）

巍巍梵宇半天开，瑞草琼花夹路栽。步屧影随红日去，风铃声自紫霄来。

云封藓径迷猿鹤，烟锁萝门冷石苔。满目灵奇看不尽，长江渺渺一帆回。
贞女祠
许棠（唐代）

何穴藏贞骨，荒祠见旧颜。精灵应自在，云雨不相关。

落石泉多咽，无风树尽闲。唯疑千古后，为瑞向人间。
赠英德风和尚
敖陶孙（宋代）

风师风狂无是处，文采成龙或成虎。
向来打橛钉虚空，今日入山还削锯。
晴窗洗出烟岩秋，休嗟李广不封侯。
见说行年今在坎，老慵且作囚山囚。
宿屺瞻夜赋
马廷鸾（宋代）

六十年前我已孤，婴儿抱母泣呱呱。
昊天罔极幽明隔，良月就盈今昔殊。
云塞断行悲独雁，风林反哺感群乌。
澄江只似洹河水，一碧寒泓照白须。
暑雨晚凉
薛幼芸（清代）

飞花簌簌叶冥冥，沿壁莓苔渐渐青。避雨倒栖双蛱蝶，迎风直立一蜻蜓。

细薰艾蒳垂帘护，新种芭蕉倚枕听。六尺桃笙凉似水，翻愁清梦易惊醒。
观瀑八景为孙性甫咏双泉
张岳（明代）

遗荣涉林丘，扪萝弭朝节。回眺林薄外，瀑流撼玉轶。

天高山气清，野静夕霏彻。忽见双飞龙，下饮寒潭洌。

水雾腾紫虹，石鲸势怒抉。初疑河汉倾，又似浑沌泄。

灵源莽何穷，素练天所揭。仙翁碧玉笙，鹤驭振㵳泬。

我欲从之游，风烟坐羁屑。缅邈怀孤高，幽意不可掇。
次韵江南 其二
丁复（元代）

东山断雨拂青龙，江饮倒垂千丈虹。忽地北风狂作恶，小波高涌白银宫。
鹧鸪天（深秋悲感）
赵长卿（宋代）

亭树萧萧生暮凉。安排清梦到胡床。楚山楚水秋江外，江北江胡客恨长。

苹渚令，橘汀黄。断魂残梦更斜阳。欲将此日悲秋泪，洒向江天哭楚狂。
雪晴再用韵
陈造（宋代）

龙烛飞空雪渐无，光摇穷巷丽金铺。
妓楼遽喜春生座，席户浑金粟在肤。
剡水不须乘兴去，饭山犹是作诗臞。
自怜白发疎慵客，拥被高舂梦未苏。
渡冷水涧投宿万岁岭
贺铸（宋代）

萧萧黄叶下清沟，白鸟飞来故少留。
今夜行人短亭宿，小窗风雨梦渔舟。
谩兴
陶梦桂（宋代）

溪山争献状，赐得小诗成。
病骨如松瘦，清愁似草生。
苦无人比饭，喜有弟分羹。
下及长须辈，人文似雇荣。
踪迹
孙原湘（清代）

画帘鹦鹉偶疏防，偷近妆台看晚妆。斗叶互翻双陆谱，簪花教写十三行。

娇嗔偏喜逢卿怒，欢醉难禁对婢狂。熟径不愁行触瑟，等他秋月下回廊。
登钟山憩定林
陈杰（宋代）

禾黍古离宫，荒畦屈曲通。
语音京洛近，王气海潮东。
山色余萧寺，松声尚晋风。
兴亡不可诘，太息定林翁。
贤八咏·李白醉酒
姚勉（宋代）

殿前伸脚时，奴视高力士。
群阉旁吐舌，翰林醒不醉。
双节篇为参戎郭云屏二母
杨慎（明代）

周南摽李兰，卫风咏柏舟。淑闻播三族，苦节传千秋。

郭门有双节，今古与同俦。千金护襁褓，九原安松楸。

保抱自黄口，相依到白头。仍云继阀阅，将星绍箕裘。

天道岂无知，世泽楚水流。丛桂既林森，慈竹还脩脩。

令伯陈情表，惓惓思报刘。圣代倚长城，岂容归林丘。

不日丝与纶，封章下冕旒。我歌双节篇，石室他年收。
促拍满路花（仙吕调）
柳永（宋代）

香靥融春雪，翠鬓亸秋烟。楚腰纤细正笄年。凤帏夜短，偏爱日纤眠。起来贪颠耍，只恁残却黛眉，不整花钿。

有时携手闲坐，偎倚绿窗前。温柔情态尽人怜。画堂春过，悄悄落花天。最是娇痴处，尤殢檀郎，未教拆了秋千。
连日在听松冗未有诗雨中补之
邵宝（明代）

谁将第一扁西神，竹径新开及晚春。劫火不烧无屋地，海鸥如避有机人。

池边水脉通时活，阁上松声听后真。闻道观音经卷在，欲从老衲话来因。
拄杖寄子因二首 其一
释德洪（宋代）

百节紫藤风骨，得自泐潭石门。不受云居勾络，定知临济儿孙。
新亭
王珪（宋代）

独上新亭怨不胜，荒城摇落暮烟凝。
翠筠无限悲湘水，玉碗空闻泣茂陵。
秋馆树赛风战叶，夜楼人散雨飘灯。
紫台路远关山隔，回首阴云几万层。
偈颂三十首
释慧晖（宋代）

枯木云笼秀，云中袍玉立。
寒潭月夜圆，潭底侵鱼入。
回头开正眼，头上戴帽出。
芳草破春烟，草芊拂天内。
夜思中原
刘过（宋代）

中原邈邈路何长，文物衣冠天一方。
独有孤臣挥血泪，更无奇杰叫天阊。
关河夜月冰霜重，宫殿春风草木荒。
犹耿孤忠思报主，插天剑气夜光芒。
赋得桃李无言
李商隐（唐代）

夭桃花正发，秾李蕊方繁。
应候非争艳，成蹊不在言。
静中霞暗吐，香处雪潜翻。
得意摇风态，含情泣露痕。
芬芳光上苑，寂默委中园。
赤白徒自许，幽芳谁与论。
资福训童行颂 其十六
释怀深（宋代）

衣衫鞋袜须齐整，挂搭巾单不可无。身四威仪常具足，莫随愚辈学粗疏。
汝平诸公见和复用韵二首 其一
陈棣（宋代）

鹅黄快泻映金盆，白堕湘酃岂并论。酩酊不妨寻醉侣，鞠躬底事入公门。

杯觞往往陪嘲谑，笔札时时荷记存。指日看君乘障去，好将韬略靖羌浑。
黎盘云
谢紫壶（宋代）

黎盘云，与白玉蟾有联句。
事见《海琼玉蟾先生文集》卷六。
咏怀四首 其一
袁中道（明代）

大堤有垂杨，郁郁垂新绿。北风一以至，苍然换故木。

四时递推迁，时光亦何速。人生贵适意，胡乃自局促。

欢娱极欢娱，声色穷情欲。寂寞寄寂寞，被发入空谷。

胡为逐红尘，泛泛复碌碌。
乱后却至近甸有感（乙卯年作）
韩偓（唐代）

狂童容易犯金门，比屋齐人作旅魂。夜户不扃生茂草，

春渠自溢浸荒园。关中忽见屯边卒，塞外翻闻有汉村。

堪恨无情清渭水，渺茫依旧绕秦原。
大笑花
董嗣杲（宋代）

种出海南谁为夸，嫣然无语送韶华。
何人何事入彼粲，倾国倾城非比花。
羞靥倚风遗素脸，烂香浥露逼青瓜。
开时气味起憎妒，牢掩篱门蚕妇家。
用老谢丈立春韵赠周文显蕃与文显以癸巳岁是日相识始有倡酬故及之
赵蕃（宋代）

时序飞腾不贷人，相从还此赋迎春。祇言世态有凉燠，须信吾曹无故新。

长句能同李白好，为儒未许贾山醇。两郎玉立仍难弟，谁道先生解久贫。
一落索·欲寄相思情苦
陈允平（宋代）

欲寄相思情苦。倩流

红去。

满怀写不尽离愁，都化作、无情雨。

写写暮云春树。淡烟横素。

夕阳西下杜鹃啼，怨截断、春归处。
黄田人家别墅缭山种海棠为赋二绝
刘克庄（宋代）

海棠妙处有谁知，全在胭脂乍染时。
试问玉环堪比否，玉环犹自觉离披。
送宋学士归金华
释宗泐（明代）

当代文章伯，朝廷制作新。储宫贤少傅，开国老词臣。

际遇超今古，优容异等伦。莫归莲作炬，前席锦为茵。

班固材尤赡，扬雄语大醇。一麟生治世，长剑倚秋旻。

仲子金闺彦，佳孙玉树春。寻常劳圣眷，七十解朝绅。

恋阙行犹缓，还家乐更真。都门开祖帐，里曲候征轮。

未觉乡音改，其如此志伸。净名应杜口，善慧必观身。

婺女星辰逼，萝山雨露均。挑灯书细字，置酒洽比邻。

白石求真侣，青松结社人。无心诚契理，有道足怡神。

自愧非支遁，空知让许询。三生情是梦，十载法为亲。

别去投青简，秋来觐紫宸。凉风吹彩鹢，携手大江滨。
题君山观招真阁六首 其二
李吕（宋代）

数峰碧巑岏，乌君成道山。仙游杳难问，空锁白云閒。
寄杨八寿州
刘禹锡（唐代）

风猎红旗入寿春，满城歌舞向朱轮。八公山下清淮水，

千骑尘中白面人。桂岭雨馀多鹤迹，茗园晴望似龙鳞。

圣朝方用敢言者，次第应须旧谏臣。
附：轩诗
王轩（唐代）

当时计拙笑将军，何事安邦赖美人。

一自仙葩入吴国，从兹越国更无春。
句
沈彬（唐代）

尺素隐清辉，一毫分险阻。（《题画山水图》）

金翅动身摩题月，银河转浪洗乾坤。（《献马殷颂德》，

《五代史补》）

须知手笔安排定，不怕山河整顿难。（献李昪山水图诗）

九衢冠盖暗争路，四海干戈多异心。（《纪事》）

地隈一水巡城转，天约群山附郭来。（《题法华寺》，

《零陵总记》）

数家鱼网疏云外，一岸残阳细雨中。（《湘江行》）

松欹晚影离坛草，钟撼秋声入殿风。（《潘天锡同题古观》，

《郡阁雅谈》）

压低吴楚遥涵水，约破云霞独倚天。（《望庐山》，

《野客丛谈》）

半身落题离秦树，一路平芜入楚烟。（下《锦绣万花谷》）

清占月中三峡水，丽偷云外十洲春。

幽鸟唤人穿竹去，野猿寻果出云来。
热
华岳（宋代）

翠微家在大江东，五月鞭驴入建中。
云烈火车天谷雨，汗淹香葛扇无风。
不求殿阁千间庇，却喜岩泉一线通。
为汲满盂清齿颊，与君行尽夕阳红。
以诗句咏梅 多情立马待黄昏
方蒙仲（宋代）

清绝畏人知，幽香发深省。故用此时来，徘徊花下影。
曾丞相
岳珂（宋代）

书尺之作趋简便，情之所托斯可见。志虽少贬言犹婉，体虽少拙敬犹简。

堂堂相国缁衣彦，明哲自将亦通愿。竦然述赞览遗卷，我欲以之参世变。
赠陈仲醇徵君东佘山居诗三十首 其三十
董其昌（明代）

满贮诗囊不待探，风流胜赏事偏谙。寄愁直欲还天上，招隐时闻过水南。

有橘可能摛楚颂，无花大类说燕函。凭高辄吐惊人句，为道平生僻性耽。
岁尽怀归
何准道（明代）

残腊归无计，冲寒望去舟。远帆随雁影，疏雨入乡愁。

省已惭无术，于人敢后尤。乞怜终不韵，惟有盼吴钩。
送华鸿山侍讲展省
黄廷用（明代）

晓日承恩下禁闱，仙舟喜共早春归。初移北斗分朝佩，欲舞东风试赐衣。

路入瀛洲清鸟近，家临湖水白鱼肥。双瞻南极明银汉，独拥长庚接紫微。
天香（宛委山房拟赋龙涎香）
李居仁（宋代）

瀛峤浮烟，沧波挂月，潜虬睡起清晓。万里槎程，一番花信，付与露薇冰脑。纤云渐暖，凝翠席、氤氲不了。银叶重调火活，珠帘日垂风悄。

螺屏酒醒梦好。绣罗帱、依旧痕少。几度试拈心字，暗惊芳抱。隐约仙舟路杳。谩佩影玲珑护娇小。素手金篝，春情未老。
永兴军作
刘敞（宋代）

凉风响高树，清露坠明河。谁谓夏夜短，已觉秋气多。

艳肤丽华烛，皓齿扬清歌。临觞不作意，奈此粲者何。
宫词（十八首）
张凤翔（明代）

御沟烟水自潺潺，片片桃花落正间。
自恨不如花片落，能随流水到人间。
入蜀垫江道间二首
李曾伯（宋代）

纸被夜受用，布袍朝奏功。
光阴半行客，气象一衰翁。
何事朝伊夕，才非雨即风。
年华苦相背，归去又匆匆。
采箬亭
韩元吉（宋代）

山缭重城水拍堤，雨晴秋浦静相宜。
新篁弄日千竿玉，纹簟披相八尺漪。
坐对芳洲端自乐，兴来小艇亦频移。
他年稳侍蓬莱殿，聊记高亭一笑时。
晚晴便有春意
巩丰（宋代）

风正波平可进桡，水光山影暮相交。
残阳欲去犹回首，一抹斜红曳竹梢。
句
杨晨（宋代）

结网㜷教女，操舟罢诟男。
别双鹅
王洋（宋代）

绿水波浮雪羽光，只今便往白云犯。
争前故眼如相恋，莫是空高少稻粱。
浪淘沙
范成大（宋代）

黯淡养花天。小雨能慳。烟轻云薄薄无间。官柳丝丝都绿遍，犹薄春寒。

空翠湿征鞍。马首千山。多情若是肯俱还。别薄玉杯承露冷，留共君看。玉杯，官舍中牡丹绝品也。
拟古三十韵呈大兄
张蘩（清代）

忆昔承欢年最小，无彩堂前竞梨枣。春花秋月尽嬉游，缃帙牙签学搜讨。

彩线閒临绮阁前，阿兄素志留青毡。针传薛指人争羡，笔吐江花名占先。

马氏眉峰推共白，左家才藻叨同述。璞碎终怀玉石疑，伯乐未逢甘伏枥。

潦落俄惊几度秋，相看霜发忽盈头。敢憎世上炎凉态，莫问人间青白眸。

造化茫茫真莫叩，积德始知能裕后。玉树森森绕谢庭，一枝已夺天工秀。

杏苑堪夸早著鞭，洛阳年少方翩翩。荣封姓字题黄绢，清要声华著木天。

锦堂风月真无及，曲谱新翻奏瑶瑟。翠袖看娇画里人，斑衣笑舞阶前色。

我本悲歌感慨流，相逢喜语偏绸缪。欢极每怀怙恃泪，情深须念鹡鸰愁。

数奇昔共嗟难遇，此日云泥境殊异。但能教子习书香，岂惮丸熊与削柱。

早誉咸称似舅贤，操觚稍解攻芸篇。化鹏弱翅惭无力，愿藉吹嘘送上天。
幽居九首次监郡韵 其三
陶安（明代）

幽居无限好，猿鸟语高林。岁月催人速，烟霞淂趣深。

葱裾曾织翠，荔带已围金。富贵寻常事，安能动此心。
雨后十小绝以一雨洗残暑万家生早凉为韵
章甫（宋代）

交情易翻覆，世态多炎凉。
倦游将何之，可乐唯醉乡。
聂政
屈大均（明代）

鼓刀难隐姓名深，车骑何来知己心。仲子殷勤能具酒，夫人粗粝敢辞金。

直诛韩相惊雄剑，不使秦王待雅琴。有姊悲哀频殉义，岂须皮面向刀砧。
次韵王适州学新修水阁
苏辙（宋代）

黄钟巨挺两舂容，何幸幽居近学宫。
坐对江山增浩气，力追齐鲁欲同风。
颂诗闻道求何武，家法行看试左雄。
欲伴少年游矍相，奔军惭愧恐词穷。
神宗皇帝挽词 其二
文彦博（宋代）

龙髯攀不及，凤翼附无因。望断乔山路，忧深杞国人。

含生蒙舜德，率土被尧仁。罔极何由报，徒能损百身。
和孔纯老按属邑六首 其六
王之道（宋代）

榛莽无边没尽头，当年禾稼压田畴。流亡复业知何日，九叙宜先戒用休。
答盈盈
王山（宋代）

东风艳艳桃李忪，花围春入屠酥浓。
龙脑透缕鲛绡红，鸳鸯十二罗芙蓉。
盈盈初见十五六，眉试青膏鬓垂绿。
道字不正娇满怀，学得襄阳大堤曲。
阿母偏怜掌上看，自此风流难管束。
莺啄含桃未嚥时，便会吟诗风动竹。
日高一丈罗窗晚，啼鸟压花新睡短。
腻云织指拢还偏，并被可怜留翠暖。
淡黄衫袖仙衣轻，红玉阑干粧粉浅。
酒痕落肋梅忍寒，春羞入眼横波艳。
一缕未消山枕红，斜睇整衣移步懒。
才如韩寿潘安亚，掷果窃香心暗嫁。
小花静院酒阑珊，别有私言银烛下。
帘声浪皱金泥额，六尺牙床罗帐窄。
钗横啼笑两不分，历尽风期腰一搦。
若教飞上九天歌，一声自可倾人国。
娇多必是春工与，有能动人情几许。
前年按舞使君筵，睡起忍羞头不举。
凤凰箫冷曲成迟，凝醉桃花过风雨。
阿盈阿盈听我语，劝君休向阳台住。
一生纵得楚王怜，宋玉才多谁解赋。
洛阳无限青楼女，袖拢红牙金凤缕。
春衫粉面谁家郎，只把黄金买歌舞。
就中薄倖五陵儿，一日冷心玉如土。
云零雨落止堪悲，空入他人梦来去。
浣花溪上海棠湾，薛涛朱户皆金鐶。
韦皋笔逸玳瑁落，张佑盏滑琉璃乾。
压倒念奴价百倍，兴来奇怪生毫端。
醉眸觑纸聊一扫，落花飞雪声漫漫。
梦得见之为改观，乐天更敢寻常看。
花间不肯下翠幕，竟日烜赫罗雕鞍。
扫眉涂粉迨七十，老大始顶菖蒲冠。
至今愁人锦江口，秋蛩露草孤坟寒。
盈盈大雅真可惜，尔身此后不可得。
满天风月独倚阑，醉岸浓云呼佚墨。
久这不见予心忆，高城去天无几尺。
斜阳衡山云半红，远水无风天一碧。
望眼空遥沉翠翼，银河易阔天南北。
瘦尽休文带眼移，忍向小楼清泪滴。
读五贤传偶成五首 其四 咏陆云
陈谟（明代）

笑疾故自佳，吾以全吾天。况识墓中人，飘飘喜谈玄。

浚仪有画像，名亚卓鲁贤。胡不传循吏，而以权门愆。

自非东海恩，难雪成都冤。大笑落水时，流风至今传。
次韵石七三六言七首
黄庭坚（宋代）

幽州已投斧柯，崇山更用忧何。
且喜龚邹冠豸，又闻张董上坡。
辛卯次雾山大明院进士万廷老介来谒
葛胜仲（宋代）

石桥跨斯干，路转得佛庙。叩钟集黑衣，迎我千指闹。

龙宫五十轴，金碧烂相照。空翠沾我襟，冥濛认堂奥。

无乃张公超，五里方术妙。邻居一逢掖，作名屣为倒。

莫言山未深，终当隐玄豹。
李白醉骑驴图
释绍昙（宋代）

酒渴思鲸饮，金鸾早退朝。
醉身扶不起，压折老驴腰。
夏日闲居
秦道然（清代）

何以娱水日，对景常忘言。栖迟讵非计，造物与我闲。

碧草长庭除，珍禽息树间。微风生秋意，雨气在远山。

良友欣然来，小酌俱陶然。柴门月色里，相送溪桥边。
边夜有怀
骆宾王（唐代）

汉地行逾远，燕山去不穷。城荒犹筑怨，碣毁尚铭功。

古戍烟尘满，边庭人事空。夜关明陇月，秋塞急胡风。

倚伏良难定，荣枯岂易通。旅魂劳泛梗，离恨断征蓬。

苏武封犹薄，崔駰宦不工。惟馀北叟意，欲寄南飞鸿。
喜择之子文至桐江次伯兄韵
彭汝砺（宋代）

病夫憔悴浙江边，谁恻穷途旧橐单。尺素不闻倾塞雁，扁舟未至望沙滩。

羁栖久客情无赖，邂逅相逢意倍欢。幽夜冥冥思取火，与君同取白榆钻。
山中独吟
白居易（唐代）

人各有一癖，我癖在章句。万缘皆已消，此病独未去。

每逢美风景，或对好亲故。高声咏一篇，恍若与神遇。

自为江上客，半在山中住。有时新诗成，独上东岩路。

身倚白石崖，手攀青桂树。狂吟惊林壑，猿鸟皆窥觑。

恐为世所嗤，故就无人处。
槜李亭
郑獬（宋代）

閒抱琴书檇李游，仙坛古屋一筇留。
驿桥通市人沽酒，湖水依筇客放舟。
葵扇桃笙聊却暑，苹花枫叶已知秋。
坡翁仙去诗声在，寂寞林塘卧白鸥。
题胡州太学丘光庭博士幽居
殷文圭（唐代）

舜轨尧文混九垓，明堂宏构集良材。江边云卧如龙稳，

天外泥书遣鹤来。五夜药苗滋沆瀣，四时花影荫莓苔。

草玄门似山中静，不是公卿到不开。
霜天晓角（寿疏清陈别驾）
陈允平（宋代）

月树风枝。孤山两字诗。来到十洲三岛，香得更、十分奇。

阳和迟洲迟。冰霜欺怎欺。且伴岁寒人醉，有移种、玉堂时。
效陶四首用葛秋岩韵
释文珦（宋代）

坐石滋南风，幽抱和且衎。
志唯在山水，身不关治乱。
终曲遂忘言，举目送飞翰。
所得皆天真，初不加习玩。
楮衾
李谨思（宋代）

相亲赖有楮先生，雪与阳春指顾成。
狐白温温疑伯仲，龟纹隐隐见纵横。
夜阑更作封章梦，晨起犹闻展卷声。
垂老未忘鑽故纸，三生习气太分明。
落花
章志宗（明代）

庭前俄见众花开，阵阵飘香入座来。何事东风太无藉，纷纷吹落满苍苔。
题子庭竹石乔柯
王行（元代）

高空飞飙激清商，一夜黄落满涧冈。百虫销声流水涩，独有古木凌寒霜。

层崖削铁斧凿在，乱石磊磊秋云荒。蓁丛交荣灌莽盛，绿青紫翠碧与苍。

条枯干壮忽尽埽，依旧烟筱连风篁。我尝见之兴叹息，观变乃能知厥常。

兹因遗楮聊示幻，便与所见争毫芒。波翻墨池漫倾泻，雨入溪山同混茫。

豁然晴目快先睹，槎牙萧瑟撑高堂。逃禅石室到尔柏，以墨寓戏成清狂。

书墙涴壁正如此，痴戆醉颠安足当。惟应老巨差或近，吐气矹硉终难方。

亦知造化不可量，笔端赋形谁翕张。蛟虬虎兕鸾凤凰，攫身腾跃势欲翔。

天机神妙露复藏，我今作诗唤蒙庄。空山樗栎寿莫强，与子共入无何乡。
满江红
刘将孙（宋代）

仙人辞汉歌，自谓缚虎手，殊不佳。因改此调，虽不能如贺方回诸作，然稍觉平安。长日无所用心，非欲求加昔人也。

千里酸风，茂陵客、咸阳古道。宫门夜、马嘶无迹，东关云晓。牵上魏车将汉月，忆君清泪知多少。怅土花、三十六宫墙，秋风袅。

浥露兰，啼痕绕，画兰桂，雕香早。便天还知道，和天也老。独出携盘谁送客，刘郎陵上烟迷草。悄渭城、已远月荒凉，波声小。
腊月二十一日立春拟春帖子 其一
弘历（清代）

腊鼓摐摐奏雅寅，不须人日始成人。金屏玉帖迎青令，甲子中元第一春。
柏塔寺 其四 孤石岭
王翰（唐代）

鸟道萦纡入太虚，云根百丈峙山隅。锦苔春滑支机后，玉骨秋寒塞海馀。

苍怪合教狂米拜，秀灵端似美人居。南归送过石城下，好倩西风雁寄书。
别宋侍御
严嶷（唐代）

水国南连楚，沙场北近胡。春风万里别，明月两乡孤。
调琴引
汪轫（清代）

玉虫光薄钗头冷，秋雨秋风弦上紧。十指踌躇凤不飞，蟪蛄声咽芙蓉醒。

金徽无语歌未稳，相思满镜凋铅粉。暮云寒破出高庭，五更一树秋红陨。
呈胡伯圆尚书
释绍嵩（宋代）

韩李流芳独未泯，先生孤唱发阳春。
惠能伎俩元无有，强到朱门谒近臣。
送邓觉非馀干教
龚璛（元代）

大隐留吴市，馀干问越田。象山皆教忍，学者更家传。

多士芝兰室，古人书画船。东亭重怀旧，诗满绿阴前。
行至严州寿昌县界得请许免入奏仍除外官感恩
陆游（宋代）

晓传尺一到江村，拜起朝衣渍泪痕。
敢恨帝城如日远，喜闻天泪似春温。
翰林惟奉还山诏，湘水空招去国魂。
圣主恩深何力报，时从天末望修门。
采莲
杨师道（唐代）

采莲江浦觅同心，日暮风生江水深。莫言花重船应没，自解凌波不畏沈。
诗偈 其一七三
庞蕴（唐代）

恶心满三界，口即念弥陀。心口相违背，群贼转转多。

一尘起万境，倏忽遍婆娑。色声求佛道，结果尽成魔。
水龙吟（寿刘无竞·十月三十）
王迈（宋代）

橙黄橘绿佳期，诘朝又报阳来复。笼葱瑞气，天教蟠绕，名门乔木。上界仙人，来游西塾，骖鸾跨鹤。有如椽彩笔，笺天万字，□呈了、琅玕腹。

不愿班行鸣玉。问君王、再分符竹。棣华辉映，庭萱春好，举杯相属。伯氏乘轺，诸公须又，安排除目。这堆床牙笏，人人道是，太夫人福。
一剪梅（冬至）
程垓（宋代）

斗转参横一夜霜。玉律声中，又报新阳。起来无绪赋行藏。只喜人间，一线添长。

帘幕垂垂月半廊。节物心情，都付椒觞。年华渐晚鬓毛苍。身外功名，休苦思量。
山居诗
释延寿（宋代）

携筇闲步望山行，竟日逍遥任野情。
上岭梯登危石侧，渡溪桥踏古槎横。
绿罗水皱岩根急，红锦霞舒海面明。
一轴咏怀高尚意，援毫因事偶吟成。
入关因别舍弟
杜荀鹤（唐代）

吾今别汝汝听言，去住人情足可安。百口度荒均食易，

数年经乱保家难。莫愁寒族无人荐，但愿春官把卷看。

天道不欺心意是，帝乡吾土一般般。
分水
朱翌（宋代）

挥扇解衣真早计，果然一夕变春阴。屋头瓦裂风掀户，愧上珠春雪满衾。

我自不妨高枕卧，人今更有惜花心。此行特地非乘兴，明日扁舟兴亦深。
酬乐天舟泊夜读微之诗
元稹（唐代）

知君暗泊西江岸，读我闲诗欲到明。

今夜通州还不睡，满山风雨杜鹃声。
出建康府治
苏泂（宋代）

半月书斋淹病身，又随流水下西津。
重来此地无相识，只有钟山是故人。
和单君范古意六首·猎
陈著（宋代）

虎投止三跳，气暴志匪深。
入皆望而畏，所宅在崎嵌。
时乎出山望，爪利牙齿森。
岂无勉有力，激烈尽杀心。
我闻亦一快，细思又沈吟。
就然射石者，未必能生擒。
中秋夜南楼寄友人
李群玉（唐代）

海月出银浪，湖光射高楼。朗吟无渌酒，贱价买清秋。

气冷鱼龙寂，轮高星汉幽。他乡此夜客，对景饯多愁。
艳歌行
韩淲（宋代）

翠幕朱帘苏小家，浓熏兰麝竞奢华。繁弦度曲柱争雁，媚脸持奢眉拂鸦。

锦帐春馀情未极，宝钗分处梦无涯。红楼何在香尘合，恨不都将命乞花。
冯城开元寺留题
张深（宋代）

本自无涯宦海游，如何杖策访田畴。
太平岂是浑无象，两两耕夫话有秋。
酬季益
赵蕃（宋代）

君家三尺窗，尽著谿上山。
怪君坐其中，举世招不还。
余嬉到五言，时许见一斑。
顾我仅曹郐，季孟胡可间。
比年尔何缘，乃复罹间关。
试问蓬蒿居，孰愈辙迹环。
古来千里足，未必十二闲。
是故东方士，长饥犹好颜。
春日郊居四首 其二
刘才邵（宋代）

残花啼晓露，落絮泊池荷。带蕊蜂须重，窥帘燕语多。

桑肥蚕趁暖，雨饱麦连坡。帝力知难报，闲听击壤歌。
咏昭君
舒邦佐（宋代）

奉春前日策和亲，夷夏雌雄恰始分。
今日呼韩朝渭上，如何万里嫁昭君。
逍遥吟
邵雍（宋代）

何事感人深，求之无处寻。
两仪长在手，万化不关心。
石里时藏玉，砂中屡得金。
分明难理会，须索入沉吟。
奉和严司空重阳日同崔常侍崔郎及诸公登龙山落帽台佳宴
令狐楚（唐代）

谢公秋思渺天涯，蜡屐登高为菊花。贵重近臣光绮席，

笑怜从事落乌纱。萸房暗绽红珠朵，茗碗寒供白露芽。

咏碎龙山归出号，马奔流电妓奔车。
新兵行
吴升（清代）

行粮全，坐粮半，给米论石钱论贯。东邻健儿力如虎，西家壮男能伏弩，投名入籍报官府。

领军马上持檄来，辕门逢逢朝打鼓。今日下教场，明日催束装。

鍪兜有缨甲有裳，箭羽白雪刀白霜。饮徒博徒旧相识，送尔黑水之河旁，此去杀贼先擒王。
以酒渴爱江清作五小诗寄廖明略学士兼简初和父主簿 其二
黄庭坚（宋代）

平生思故人，江汉不解渴。谁言放逐地，烧烛饮至跋。

忧予先狗马，劝以爱肤发。有罪当窜流，但惧不得活。
谢潘瓜山游东湖惠诗
陈宓（宋代）

东湖觌面本情亲，到得东湖动隔旬。
若道四并成浪语，如何寸步不由人。
赠崔伏二郎诗
傅咸（魏晋）

英妙之选。二生之授。颙颙两城。欢德之茂。君子所居。九夷非陋。

无狭百里。而不垂覆。人之好我。赠我清诗。无法我周行。心与道期。

诚发自中。义形于辞。古人辞谠。岂不尔思。
和喜雨诗
廖行之（宋代）

夏畦云稼忧芳蕤，炎官火伞烘晴曦。
何人半夜起龙蛰，慰我卒岁丰年期。
吾生正作一饱计，天意似悯三农时。
椎牛酾酒乐村社，帝力於尔其谁知。
次韵刘石香寄怀二首 其一
翁同和（清代）

平生六凿溷天游，文囿名场亦暂留。江上偶然馀一秃，世人犹自说三刘。

薄寒正蜡寻山屐，夜雨偏回泛剡舟。万众天涯同怅望，岂容宋玉独悲秋。
巴西驿亭观江涨呈窦十五使君二首
杜甫（唐代）

宿雨南江涨，波涛乱远峰。
孤亭凌喷薄，万井逼舂容。
霄汉愁高鸟，泥沙困老龙。
天边同客舍，携我豁心胸。
转惊波作怒，即恐岸随流。
赖有杯中物，还同海上鸥。
关心小剡县，傍眼见扬州。
为接情人饮，朝来减半愁。
改魏扶诗
佚名（唐代）

叶落满庭阴，朱门试院深。
昔年辛苦地，今日负前心。
春日翠坳漫成
刘祖满（明代）

不及窥园两月馀，石顽当户未经锄。风摇竹粉拖人面，昼永花泥落燕庐。

渚芷乘春随意绿，鹤翎因两任情梳。虚堂寂历心逾静，坐听寒岩溜决渠。
重访白右
葛天民（宋代）

长安唯白石，与我最相关。
每到难逢面，翻思懒下山，
欲归愁路远，小往待君还。
尽日看幽桂，无人似我闲。
投壶
朱翌（宋代）

谁可忘忧慰寂寥，夏长惟以一壶消。
坐中皆欲从多马，妙处何妨不绝枭。
幸郭滑稽无事日，将遵取士中兴朝。
诸公有意来偿进，贳酒何妨为解貂。
哨壶枉矢乐初筵，列坐分曹看仅传。
龙跃隼飞惊背手，云开电击笑通天。
齐侯晋侯夸酒肉，鲁鼓薛鼓排方圆。
何事吾人无一事，竹床高卧听铮然。
五扶新拓室中筵，列算姑从旧制传。
百发纵横惟所命，一时胜岁岂非天。
功成只许全为上，手熟犹如左画圆。
卜昼未厌仍卜夜，铜盘高捧烛花然。
三代遗文叹寂寥，考评今古得愁消。
中行穆子虽争隽，司马温公不贵枭。
鈇钺他年专将阃，羽仪从此冠天朝。
倒囊剩欲陪宾戏。零落空余一弊貂。
和傅寺丞竹稳之什·寒碧
陈宓（宋代）

仙翰洒壁间，风雨来天外。
高词写爱景，妙趣几人会。
阶庭富桂枝，叶叶秋不坠。
偶作三首
曾由基（宋代）

才退愁无友，时艰悔有家。
乡心惭杜宇，世事付杨花。
醉中作
邓雅（元代）

平生不嗜酒，酒至苦难避。僶俛事劝酬，聊乐宾主意。

重觞即陶然，兀坐时假寐。君当恕醉人，我已忘天地。
春游
李新（宋代）

寂寂茂陵春，文园病后情。
黄蜂腰欲断，细柳眼初明。
丽服骈游女，余酣失老兵。
残粧深院落，相对任卿卿。
秋居
赵汝燧（宋代）

入得秋来爽，何烦宋玉悲。推窗对脩竹，开卷课诸儿。

世事放轻著，人生无足时。年多自当老，不用染吟髭。
汀州第六十五
文天祥（宋代）

雷霆走业锐，斧钺下青冥。
江城今夜客，惨淡飞云汀。
题击瓯楼
张祎（唐代）

驻旌元帅遗风在，击缶高人逸兴酣。

水转巴文清溜急，山连蒙岫翠光涵。
生查子 案《东白堂词选》题作「观闺人夜绣」
俞士彪（清代）

趁着玉釭明，细把红茸整。绣得枕儿完，此夜图交颈。

卿若未眠时，我也和衣等。金斗火将残，愁杀春纤冷。
酬季敬父清明见寄
释居简（宋代）

半雨阴阴复半晴，芳郊紫径厌尘轻。飞花逐旋将春去，续绠寻思系日倾。

梦苦流莺呼得觉，愁嫌啼鴂唤教生。频搔短发临寒水，添了星星几点明。
归后遣书问讯李敷文 其三
戴复古（宋代）

闻说营新第，无从贺落成。门庭山水色，楼阁管弦声。

海内二三杰，胸中十万兵。宁为一区计，不使九州平。
上孟郡王生辰三首 其三
仲并（宋代）

月挂微弦天未霜，初筵遽作十分凉。饱参平日安心法，自是长分却老方。

诏下龙墀思旧德，名标雁塔看诸郎。慇勤为采瀼潭菊，满泛西风岁岁觞。
贺人生孙
卓田（宋代）

德积千门后必昌，孙枝此日果储祥。
休夸注水生麒骥，自度丹山产凤凰。
蓬矢桑弧今已举，犀钱玉果孰能忘。
寒荄久荷沾濡赐，更藉春风为发扬。
和刘后村杂兴
胡仲弓（宋代）

冬深差喜病根除，药裹犹亲酒盏疎。
门对好山纯种竹。园通活盏可浇疏。
檐牙带湿霜晴后，帘额移阴日出初。
时有邮筒递诗至，吟余例拟借牛车。
偈颂二十五首
释普岩（宋代）

季春斩暄，鸟啼花笑。
恒沙数见闻觉知，悉毕了了。
乐牧吟
金朋说（宋代）

牛背日高方睡熟，横吹短笛不成腔。
毛球打罢归来晚，古木寒雅又夕阳。
次临封八景韵 其七 景齐夜月
岑一麒（明代）

百尺金身倚景齐，景齐时与月齐明。景齐得月禅房静，月蘸景齐贝阙清。

玉镜光悬上塱底，菱花香散北冈屏。山僧有意相留款，漏尽更残始过城。
春贴子词·皇太后阁六首
司马光（宋代）

脍肉纷银缕，兰牙簇紫茸。
太官遵旧俗，岁岁与今同。
满庭芳·山色澄秋
方千里（宋代）

山色澄秋，水光融日，浮萍飘碎还圆。数行征雁，分破白鸥烟，高下回塘暗谷，写幽思、终日溅溅。闲凝望，残霞暝霭，何处一渔船。

江南，思旧隐，筠轩野径，茅舍疏椽。惯携壶花下，敧帽风前。想像渊明旧节，琴中趣。何必疏弦，不将五斗，输与北窗眠。
过江津县睡熟，不暇梢船
范成大（宋代）

西风扶橹似乘槎，水阔滩沉浪不花。
梦里竹间喧急雪，觉来船底滚鸣沙。
用明发不寐有怀二人为韵寄李秉彝德叟
黄庭坚（宋代）

往在舅氏旁，获拚堂上帚。
六经观圣人，明如夜占斗。
索居废旧闻，独学无新有。
羡子杞梓材，未曾离矫揉。
金刚随机无尽颂 其六 一相无相分第九
释印肃（宋代）

兰那行自周，空手把锄头。人从桥上过，桥流水不流。
恻恻吟 其二十六
彭日贞（明代）

乔倩罗衣化作云，冰弦绝响永无闻。湘妃有怨曾为操，终日思君不见君。
咏史诗。泸水
胡曾（唐代）

五月驱兵入不毛，月明泸水瘴烟高。

誓将雄略酬三顾，岂惮征蛮七纵劳。
句
王予可（宋代）

万叠云山飞不雁。
玉漏迟 送费同知考满之京
李昌祺（明代）

螺川清彻底。地灵人杰，俗敦廉耻。阖郡民家，十有九家诗礼。

幸得循良二守，共抚字、政平讼理。多少贫穷感戴章，逢称美倏。

忽乐及瓜期，看课最天官，上闻丹扆。不次超迁，位联六卿班里。

此际同寅北望，比别个倍增欢喜。端的是。人生似公有几。
横秋风吹笛
朱元璋（明代）

西风落木绽黄花，牛背村童笛正佳。
曾识倚楼人听处，每闻吹月鹤升遐。
苍江一色浑秋意，红叶初光衬晚华。
冷露下天星斗润，烟波声到是谁家。
龙标野宴
王昌龄（唐代）

沅溪夏晚足凉风，春酒相携就竹丛。
莫道弦歌愁远谪，青山明月不曾空。
题盱江清隐图
邓林（宋代）

盱江老人读书老，杜门不许红尘到。夜来风雨送春归，满院落尘闲不扫。

屋外青山山上云，啼猿唳鹤声相闻。舍南舍北皆春水，钓鱼矶畔多鸥群。

江南风景好如画，先生买得宁论价。只恐猿惊鹤怨鸥盟寒，征书催到金门下。
试院唱酬十一首 次韵吕君丰城宝气亭
苏辙（宋代）

紫气飞空不自谋，谁怜龟勉匣中留。
西山猛兽横行甚，北海长中何日收。
星斗不堪供醉舞，蛟龙会看反重湫。
功成变化无踪迹，望断中原百尺楼。
西亭题壁寄中书李相公（一作寄上中书李相公）
武元衡（唐代）

昏旦倦兴寝，端忧力尚微。廉颇不觉老，蘧瑗始知非。

授钺虚三顾，持衡旷万机。空馀蝴蝶梦，迢递故山归。
越王山二首 其一
洪炎（宋代）

朝登万仞冈，夕宿云霞间。越王昔何时，税驾宅此山。

山巅有石昔，险绝未可攀。烟树相映带，尚想飙轮还。

文吴二仙子，腾踔跨两斑。俯仰五百秋，下视悲人寰。

王昔久荡析，世路方孔艰。我寻真人居，荷锄芟蓬菅。

林泉依福地，樵汲闯灵关。庶以远兵革，返兹后死颜。
多叶白牡丹一干两花其一重台其一每叶之上间
周必大（宋代）

品极王封壶有妃，其馀国艳视诸姬。
上黄贵紫知无敌，藏白分青合付谁。
旧谱由来虚爵邑，新名此去备藩维。
古之兄弟方华鄂，今以公侯属缥枝。
次韵张唐公马上
王安石（宋代）

揭节初悲力不任，赐身终愧谬恩临。
病来气弱归宜早，偷取官多责恐深。
膏泽未施空谤怨，疮痍犹在岂讴吟。
黄昏信马江城路，欲访何人话此心。
临江仙
倪稱（宋代）

湖上青山千万叠，倏如阵马交驰。平湖百顷却逶迟。晴光相荡激，倒影落沦漪。

何日漾舟深碧处，细听羌笛高吹。多君起我以新诗。未能同寓目，聊复一伸眉。
卜算子·席上送王彦猷
周紫芝（宋代）

江北上归舟，再见江南岸。江北江南几度秋，梦里朱颜换。
人是岭头云，聚散天谁管。君似孤云何处归，我似离群雁。
集唐六绝送骆见羲广文归延津 其六 韩愈
林熙春（明代）

蓬莱紫气温如玉，池上于今有凤毛。家在梦中何日到，春云送色晓鸡号。
三山先贤祠落成八首 其四
熊鉌（元代）

共惟无极翁，混元再开辟。关洛与考亭，杲杲行世日。

惟此五大贤，人极赖以立。谓宜昭明荐，千古为令式。
上林殿院次公 其五
徐积（宋代）

闭门老子卧游山，心去穿云身自閒。平地散仙曾有号，坐曹为吏亦何颜。

吟诗著屐都无齿，探月开门更不关。酒后爱逢花后发，花枝好向醉中攀。
凶年慨然叹久生成赘因以长句述此意
王炎（宋代）

频岁田家苦旱蝗，剧思小稔少丁黄。
稻粳久渴三秋雨，菽麦俄经一夜霜。
未保沟中无殍死，已闻道上有流亡。
白头屏处山林下，只怕群偷惯夺攘。
王宜人挽诗
魏了翁（宋代）

门谱谁夸郡姓强，是家元自孝廉郎。
长来但识诗书贵，老去不知簪珥香。
吏部生涯瓶里粟，夫人宗事橐中装。
他年点检挈庵稿，宁愧欧公志薛杨。
喜念四念八至京
黄庭坚（宋代）

朔雪萧萧映薄帏，梦回空觉泪痕稀。
惊闻庭树鸟乌乐，知我江湖鸿雁归。
拂榻喜开姜季被，上堂先者老莱衣。
酒樽烟火长相近，酬劝从今更不违。
寄朱仁中
谢翱（宋代）

闻君经乱后，居处畏山颠。家在聚如客，粮馀食带烟。

戍鸦分落日，烧草共残年。因忆先丘垄，于今是极边。